FI Euroopan unionin virallinen lehti C 76/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

(2008/C 76/06)

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”SCOTTISH FARMED SALMON”

EY nro: UK/PGI/105/0141/25.5.2006

SAN ( ) SMM ( X )

Haettu muutos/haetut muutokset

Eritelmän kohta:

Tuotteen nimi Tuotteen kuvaus Maantieteellinen alue Alkuperätodisteet Tuotantomenetelmä Yhteys maantieteelliseen alkuperään Merkinnät Kansalliset vaatimukset

Muutos/muutokset:

Kuvaus: Mahdollistaa luonnonmukaisesti kasvatetun skotlantilaisen viljellyn lohen sisällyttäminen rekisteröityyn SMM-eritelmään. Nykyisen tuotekuvauksen sanamuotoa on muutettu niin, että se sisältää luonnonmukaisesti tuotetun lohen.

Tuotantotapa: Tuotantotapaa käsittelevää eritelmän osiota on laajennettu niin, että siihen sisältyy luonnonmukaisesti kasvatetun skotlantilaisen viljellyn lohen tuotantoa koskevat yksityiskohdat.

Luonnonmukaisesti viljellyn skotlantilaisen lohen tuotantotapaan sovelletaan luonnonmukaisesta tuotannosta neuvoston asetuksen (EY) N:o 834/2007 (2) sääntöjä ja erityisesti sen 15 artiklaa, joka koskee vesiviljelyn tuotantosääntöjä.

YHTENÄINEN ASIAKIRJA

NEUVOSTON ASETUS (EY) N:o 510/2006

”SCOTTISH FARMED SALMON”

EY nro: UK/PGI/105/0141/25.5.2006

SAN ( ) SMM ( X )

Tässä yhtenäisessä asiakirjassa esitetään eritelmän pääkohdat tiedotustarkoituksessa.

1. Nimi

”Scottish Farmed Salmon”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotetyyppi

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Tavanomaisen skotlantilaisen viljellyn lohen on kuuluttava Salmo Salar -lajiin (lohi). Sen muoto on sopusuhtainen. Sivusta katsottuna kalan vatsapuolen on oltava pinnaltaan pyöristynyt, eikä selkäpuolen lihaskudoksessa saisi ilmetä huomattavaa vajoamista sisälmyksiä poistettaessa. Väriltään se on hopean hohtoinen. Lihan värin on oltava vähintään 26 Rochen asteikolla mitattuna.

Skotlantilaisen viljellyn lohen liha on kiinteää, kuitumaisen sileää ja rakenteeltaan tasalaatuista. Sen maku on voimakas, koska jäähdyttäminen tapahtuu nopeasti pyynnin jälkeen.

Luonnonmukaisen skotlantilaisen viljellyn lohen kuvaus on sama kuin edellä, mutta lihan värin vähimmäisintensiteetille ei anneta Rochen asteikolla mitattavaa viitearvoa.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Lohia ruokitaan kalajauhosta ja kalaöljystä valmistetulla ravintoseoksella, joka täyttää kaikki ravitsemusvaatimukset.

Luonnonmukaisia skotlantilaisia viljeltyjä lohia ruokitaan jalostetuista kalan sivutuotteista, kalajauhosta ja kalaöljystä valmistetulla ravintoseoksella, jonka kestävyyden varmentaa jokin elin kuten Marine Stewardship Council (MSC), sekä maataloudesta peräisin olevilla tuotteilla, joilla on luonnonmukaisuustodistus.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantoprosessi (sekä tavanomainen että luonnonmukainen lohi) voidaan jakaa kolmeen vaiheeseen, joiden kaikkien on tapahduttava yksilöidyllä maantieteellisellä alueella. Ensimmäisessä vaiheessa kala kasvatetaan munista poikasvaiheeseen makeassa vedessä. Poikasvaiheessa kalat siirretään Skotlannin rannikon vuonoihin tai lahdelmiin merivesialtaisiin tai -tankkeihin 1–2 vuodeksi, luonnonmukaisesti tuotettu skotlantilainen viljelty lohi kuitenkin 1–2,5 vuodeksi. Tavanomaisesti viljeltyjä lohia ruokitaan kalajauhosta ja kalaöljystä valmistetulla ravintoseoksella, joka täyttää kaikki ravitsemusvaatimukset. Luonnonmukaisia lohia ruokitaan jalostetuista kalan sivutuotteista, kalajauhosta ja kalaöljystä valmistetulla ravintoseoksella, jonka kestävyys on varmennettu, sekä maataloudesta peräisin olevilla tuotteilla, joilla on luonnonmukaisuustodistus

Viimeisessä vaiheessa lohet nostetaan altaasta mahdollisimman kivuttomalla tavalla ja varmistaen, että tainnutus ja verenlasku tehdään nopeasti. Näin varmistetaan lihan korkea laatu ja hygienia. Tämän jälkeen sisälmykset poistetaan mahdollisimman pian ja kalat jäähdytetään edelleen 0–2 celsiusasteen pakkauslämpötilaan ennen kuin ne pakataan elintarvikekäyttöön soveltuvasta materiaalista valmistettuihin laatikoihin tai säiliöihin, jotka suojaavat tuotetta käsittelyn, varastoinnin ja kuljetuksen aikana. Tuotteen varastoinnissa ja jakelussa kuluttajille noudatetaan tiukkoja hygieniavaatimuksia, joihin kuuluu sen valvominen, että lämpötila säilyy koko ajan 0–2 celsiusasteessa.

Sekä tavanomaisen että luonnonmukaisen skotlantilaisen viljellyn lohen laadun valvonnasta vastaavat riippumattomat tarkastajat. Kalanviljelylaitoksissa ja pakkaamoissa tehdään säännöllisesti yksityiskohtaisia pistokokeita sekä kirjanpitoon liittyviä tarkastuksia.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Scottish Farmed Salmon -tuotesarjan, joka ulottuu eri tarjontamuotoihin pakatusta tuoreesta kalasta valmisruokiin (mukaan lukien lohimousse ja -paté), kaikki tuotteet saadaan varustaa kyseisellä merkinnällä, johon on liitettävä tuotteen etikettiin tehty pakollinen maininta valmistuspaikasta (sekä viittaus valmistusmenetelmään).

Jotta voitaisiin välttää skotlantilaiseen luonnonvaraiseen loheen kohdistuva syrjintä, hakemuksen esittäjät ilmoittavat, ettei suoja vaikuta nimityksen ”Scottish Smoked Wild Salmon” (skotlantilainen luonnonvarainen savulohi) ja/tai muiden luonnonvaraiseen loheen liittyvien sanayhdistelmien (Scottish, Salmon) käyttöön sillä edellytyksellä, että kyseessä on todella Skotlannissa pyydetty luonnonvarainen lohi ja että kyseisiä nimityksiä käytetään päällysmerkinnöissä tavalla, joka ei johda kuluttajia harhaan suhteessa suojattuun maantieteelliseen merkintään.

4. Maantieteellisen alueen tarkka rajaus

Skotlannin länsirannikko, Skotlannin länsisaaristo, Orkneysaaret ja Shetlandinsaaret.

5. Yhteys maantieteelliseen alkuperään

Edellä mainittu alue muodostaa ainutlaatuisen ympäristön skotlantilaisen viljellyn lohen erityisominaisuuksien kehittymiselle sekä tavanomaisesti että luonnonmukaisesti kasvatetuissa kaloissa.

5.1 Maantieteellisen alueen erityisyys

Puhtaat rantavedet ja suojaisat vuonot tarjoavat parhaan mahdollisen viljely-ympäristön lohelle. Sille on tyypillistä korkea veden vaihtuvuusaste vuonoissa ja lahdelmissa, mikä puolestaan johtaa vahvoihin virtauksiin ja veden suureen vaihtuvuuteen. Veden lämpötilan vuosittaiset vaihtelut ovat vähäisiä, joten kalojen ympäristöolosuhteet säilyvät tasalaatuisina

Skotlantilaiset biologit ovat pyrkineet parantamaan luonnonvaraisia lohikantoja jo yli 150 vuoden ajan. Ensimmäiset yritykset lohenmädin hedelmöittämiseksi ja hautomiseksi tehtiin vuonna 1838. Vuonna 1890 Skotlannissa toimi 18 kalanviljelylaitosta. Siitä lähtien aina 1960-luvulle jatkuneen koetoiminnan ansiosta saatiin siinä määrin lisää alan tietoa ja osaamista, että skotlantilaisen lohen tuotanto voitiin aloittaa. Ensimmäinen täysin varustettu kalanviljelylaitos aloitti toimintansa Loch Ailortissa Inverness-shiressä vuonna 1969.

Myöhemmin, 1970-luvun lopussa ja 1980-luvun alussa, tarjolla oli enemmän kokemusta ja rahoitusmahdollisuuksia, ja alan kasvunopeus kiihtyi uusien yritysten perustamisen myötä. Tuotannon määrä kasvoi nopeasti. Kun vuonna 1980 tuotettiin ainoastaan 600 tonnia, määrä oli 32 500 tonnia vuonna 1990 ja 115 000 tonnia vuonna 1998. Tuotannon nopean kasvun myötä myös alan työpaikkojen määrä Skotlannin ylämaalla ja saarissa lisääntyi. Nykyisin skotlantilaisen viljellyn lohen tuotanto työllistää suoraan 4 000 henkilöä.

Skotlantilainen viljelty lohi on kasvatettu ja ruokittu puhtaissa rannikkovesissä ja suojaisissa vuonoissa, ja asiantuntevien hoitotoimien avulla on varmistettu, että kaikki yksilöt kehittyvät ensiluokkaisissa olosuhteissa.

5.2 Tuotteen erityisyys

Skotlantilaisen viljellyn lohen muoto on sopusuhtainen ja lihan koostumus kiinteä. Sen maku on voimakas eikä kalassa ole liiallisia rasvakertymiä.

Elinkeinon menestys perustuu pitkälti sen kykyyn markkinoida itseään ja vastata siten muuttuvan kaupankäynnin ja kuluttajien asettamiin vaatimuksiin. Panostaminen korkeaan laatuun on tässä suhteessa ollut ensisijainen tekijä. Laadusta onkin tullut kaikkien skotlantilaisen viljellyn lohen tuottajien tunnussana, ja todisteena siitä on Label Rouge -merkki, jota skotlantilaisella viljellyllä lohella on oikeus käyttää.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Edellä mainittu alue muodostaa ainutlaatuisen ympäristön skotlantilaisen viljellyn lohen erityisominaisuuksien kehittymiselle erityisesti seuraavista syistä:

— Veden vaihtuvuusaste vuonoissa ja lahdelmissa on korkea. Se aiheuttaa voimakkaita virtauksia, minkä vuoksi kalat ovat jatkuvasti liikkeessä. Tämä puolestaan saa aikaan tuotteelle ominaisen lihan kiinteän koostumuksen ja estää liiallisen rasvan kertymisen.

— Veden suuri vaihtuvuus varmistaa runsaan hapensaannin, mikä kiihdyttää lohen aineenvaihduntaa ja vaikuttaa suotuisasti koon ja painon kehittymiseen.

— Pohjois-Atlantin veden korkean laadun ansiosta lohi kasvaa tasaisesti ja sopusuhtaisesti.

— Veden lämpötilan vuosittaiset vaihtelut ovat vähäisiä, joten lohta voidaan viljellä tasalaatuisissa ympäristöolosuhteissa. Se puolestaan antaa lihalle tasaisen rakenteen ja maun vailla eltaantuneisuutta.

Scottish farmed salmon on edelleen erittäin arvostettu tunnetuimpien keittiömestareiden, ruokatoimittajien ja vaativien kuluttajien keskuudessa kaikkialla maailmassa. Myös kuluttajatutkimusten tulokset osoittavat, että skotlantilaisen viljellyn lohen arvostus perustuu tuotteen korkeaan, tasaiseen laatuun ja erinomaiseen makuun.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) EUVL L 93, 31.3.2006, s. 12.

(2) EUVL L 189, 20.7.2007, s. 1.